નોકરી માંગીને હું એટલો થાકી ગયો હતો, હવે નોકરી જોઈએ છે તેવુ કહેવાની હિમંત ન્હોતી કારણ મને જ્યારે સામેવાળો ના પાડે ત્યારે બહુ માઠુ લાગતુ હતું એટલે એક ક્ષણનો વિચાર કરી અનિલની દરખાસ્ત સાંભળતા પહેલા જ કહ્યુ, જો અનીલ કોઈ એસાઈમેન્ટ ઉપર કામ હોય તો કહે, હવે આપણે નોકરી કરવી નથી. તેણે મને કહ્યુ મારા એક મિત્ર વેબપોર્ટલ શરૂ કરવા માગે છે. તમારે નોકરી ભલે કરવી ના હોય પણ તમારે જ બધુ સંભાળવુ પડશે. પછી હું અનિલની સાથે તેના મિત્રને અનેક વખત મળ્યો. પોર્ટલ કેવુ હોવુ જોઈએ, સમાચાર કેવા હોવા જોઈએ વગેરેની અનેક દિવસોની ચર્ચા અને મથામણ ચાલતી રહી હતી. મારા માટે પોર્ટલ એકદમ નવો વિષય હતો કારણ આખી જીંદગી અખબારમાં જ પસાર થઈ ગઈ હતી અને પચાસી પછી મારે પોતાને બદલવાનું અઘરૂ કામ પણ કરવાનું હતું.